IARSCRÍBHINN

Sonraíochtaí teicniúla breise i ndáil leis an Doiciméad Taistil Éigeandála AE

Cuid I:

Réamhriachtanais, treoracha agus caighdeáin le haghaidh an táirgthe (1)

1. CONTENTS 50

2. INSTRUCTIONS REGARDING PRODUCERS 50

3. PHYSICAL SECURITY 50

3.1. PRODUCTION BUILDINGS 50

3.2. SECURITY PERSONNEL 50

3.3 SECURITY CONTROL ROOM 51

3.4.. VISITORS OR THIRD-PARTY ACCESS 51

3.5. PERSONNEL ACCESS 51

3.6. PRODUCTION AREA CONTROL 51

3.7. HANDLING OF INCOMING & OUTGOING MATERIALS 51

3.8. DELIVERY ASPECTS 51

4. SECURITY OF PRODUCTION METHODS AND MATERIALS 52

4.1. PLATES 52

4.2. PAPER 52

4.3. DIFFRACTIVE OPTICALLY VARIABLE IMAGE DEVICE 52

4.4. SECURITY INKS 53

4.5. STORAGE 53

5. QUALITY CONTROL 53

6. REFERENCES 53

1. CLÁR

Sa chuid seo den Iarscríbhinn, leagtar amach na rialacha maidir le Doiciméad Taistil Éigeandála an Aontais Eorpaigh (DTÉ AE) a tháirgeadh.

Féadfar an chuid seo den Iarscríbhinn a chur ar fáil do chlódóirí slándála ionchasacha, mar chuid de phróiseas tairisceana cuir i gcás.

2. TREORACHA MAIDIR LE TÁIRGEOIRÍ

Tithe clódóireachta nó institiúidí slándála, bíodh siad poiblí nó príobháideach, arna gcoimisiúnú ag na Ballstáit agus iad in ann doiciméid ardslándála a tháirgeadh, is iad na heagraíochtaí sin amháin a dhéanfaidh DTÉnna AE a tháirgeadh.

Ní mór do na cuideachtaí nó do na hinstitiúidí sin a bheith in ann a n-inniúlacht a chruthú maidir leis an táirgeadh sin a ghabháil do láimh. Ní mór don táirgeoir a cheannoifig a bheith lonnaithe san Aontas agus ní mór táirgeadh DTÉnna AE a dhéanamh san Aontas freisin.

Ní féidir táirgeadh DTÉnna AE a sheachfhoinsiú chuig tríú páirtí (ní bhaineann sé sin leis na hamhábhair ná leis na comhpháirteanna, snáithíní agus páipéar slándála cuir i gcás), ach amháin má údaraíonn an Ballstát a eisíonn an conradh maidir le táirgeadh an Doiciméid Taistil Éigeandála AE é sin agus má chuirtear in iúl don Choimisiún é. Ina theannta sin, cuideachtaí tríú páirtí a thugann faoi chuid de tháirgeadh DTÉnna AE, ní mór dóibh cloí leis na caighdeáin agus na cleachtais slándála a liostaítear sa doiciméad seo.

Ní mór don táirgeoir a bheith deimhnithe i gcomhréir le caighdeán ISO 9001 “Córas Bainistíochta Cáilíochta” agus ISO/IEC 27001 “Córais bainistíochta slándála faisnéise”.

Ina theannta sin, ní mór don táirgeoir deimhniú ISO 14298 reatha “Bainistiú Próiseas Priontála Slándála” (CWA 14641 roimhe seo) a bheith aige, deimhniú a dheimhnítear a bheith ar leibhéal “rialtasach” ar a laghad nó atá i gcomhréir leis an rialáil náisiúnta choibhéiseach.

Ní mór do tháirgeoirí sonraí i ndáil le deimhnithe um iniúchadh slándála a sholáthar arna iarraidh sin don Bhallstát.

Ní mór do na Ballstáit a áirithiú go gcloíonn na táirgeoirí leis na rialacha sin agus ní mór dóibh fógra a thabhairt don Choimisiún maidir leis an gcuideachta a roghnaíodh chun an táirgeadh a dhéanamh.

Aon sárú slándála i ndáil le DTÉnna AE, ábhair bhunúsacha nó slándáil fhisiciúil na saoráidí tráth an táirgthe, ní mór don táirgeoir é a thuairisciú don Bhallstát, agus ní mór don Bhallstát an méid sin a chur in iúl don Choimisiún gan moill mhíchuí.

3. SLÁNDÁIL FHISICIÚIL

Na ceanglais a leagtar amach sa roinn seo, is sa bhreis ar ISO 14298 atá siad agus bíonn siad éigeantach agus DTÉnna AE á dtáirgeadh. Tá siad infheidhme freisin maidir le hábhair, táirgí leathchríochnaithe agus stóráil DTÉnna AE.

Ní mór slándáil fhisiciúil na n-áitreabh agus na bhfoirgneamh táirgthe a chothabháil i gcomhréir le ISO 14298 agus le Ceanglais Deimhniúcháin Intergraf (go háirithe Catagóir Riosca E “Ionradh fisiciúil agus riosca a bhaineann le rochtain”) nó leis an rialáil náisiúnta choibhéiseacha.

Gach duine (fostaithe, pearsanra slándála, cuairteoirí, tríú páirtithe, etc.) atá i láthair san áitreabh nó i bhfoirgnimh táirgthe an táirgeora, ní mór iad a rialú i gcomhréir le Ceanglais Deimhniúcháin Intergraf ISO 14298 nó leis an rialáil náisiúnta choibhéiseacha.

3.1. FOIRGNIMH TÁIRGTHE

Ní mór gach foirgneamh ina stóráiltear agus ina bpróiseáiltear amhábhar, táirgí leathchríochnaithe agus táirgí críochnaithe a bheith deimhnithe ar leibhéal “Rialtasach” ar a laghad i gcomhréir le ISO 14298 nó leis an rialáil náisiúnta choibhéiseacha.

3.2. PEARSANRA SLÁNDÁLA

Ní mór don táirgeoir roinn speisialta ar leith nó cuideachta slándála chreidiúnach dheimhnithe a úsáid, mar aon le pearsanra slándála dea-oilte, a bheidh freagrach as slándáil na n-áitreabh agus na limistéar táirgthe. Moltar an chuideachta slándála seachtrach a bheith deimhnithe maidir le gnéithe cáilíochta (e.g. ISO 9001, DIN 77200).

3.3. SEOMRA RIALAITHE SLÁNDÁLA

Ní mór don táirgeoir seomra rialaithe slándála a bheith aige san áitreabh táirgthe. Ní mór bearta slándála fisiciúla ceanglais EN 50518 a chomhlíonadh (níl gá le deimhniú), é sin nó rialáil/caighdeáin náisiúnta a chomhlíonadh. De mhaolú ar an abairt roimhe seo, is féidir dialltaí ó EN 50518 a bheith ann ar choinníoll go bhfuil siad bunaithe ar mheasúnú riosca. Ní mór an doras rochtana chuig an seomra rialaithe slándála a bheith feistithe ag an mbealach isteach agus ag an mbealach amach le léitheoir cárta nó le córas rialaithe um rochtain bhithmhéadrach ina dtaifeadtar gach iontráil agus gach imeacht ón seomra, agus ní mór é a bheith feistithe le feidhm a chuireann bac ar an gcárta a thabhairt siar go dtí an chéad duine eile.

Moltar beirt oibreoirí (gardaí) ar a laghad a bheith i láthair i gcónaí. Moltar gur fostaithe de chuid an táirgeora a bheadh sna hoibreoirí (gardaí) sin.

3.4. ROCHTAIN CUAIRTEOIRÍ NÓ TRÍÚ PÁIRTITHE

Ní mór aon rochtain tríú páirtí nó cuairteora ar limistéir an táirgthe a rialú go docht maidir le ISO 14298. Ní mór na daoine sin a thionlacan i gcónaí agus ní mór dóibh a suaitheantas aitheantais a chaitheamh ar bhealach infheicthe i gcónaí.

3.5. ROCHTAIN PEARSANRA

Ní mór rochtain ar limistéir an táirgthe a shrianadh ionas gur ag fostaithe údaraithe amháin a bheidh sí trí chóras rialaithe um rochtain a fheidhmíonn go dian ar bhonn duine ar dhuine. Ní mór nós imeachta um rialú rochtana a bheith i bhfeidhm. Moltar gan rochtain a thabhairt ach ar bhonn riachtanais eolais.

3.6. RIALÚ LIMISTÉAR AN TÁIRGTHE

Ní mór limistéir an táirgthe a rialú i gcónaí. Nuair nach mbíonn limistéir an táirgthe in úsáid, ní mór iad a chur faoi ghlas go fisiciúil agus faireachán a dhéanamh orthu.

Má bhíonn gá le rochtain ar limistéir an táirgthe nuair nach mbíonn táirgeadh ar siúl, ní mór an roinn slándála a chur ar an eolas agus ní mór do phearsanra na roinne a bheith i láthair le linn na rochtana sin. I gcásanna den sórt sin, ní ceadmhach go bhféadfaí dul isteach i limistéir an táirgthe gan pearsanra na roinne slándála a bheith i láthair go fisiciúil (agus an eochair nó na heochracha i seilbh duine nó daoine ar leith).

3.7. LÁIMHSHEÁIL ÁBHAR ISTEACH AGUS AMACH

Ní mór don táirgeoir limistéir loingseoireachta agus seachadta tiomnaithe a bheith ar fáil chun déileáil le hábhair agus táirgí isteach agus amach. Gach doras loingseoireachta agus seachadta, lena n-áirítear geata an fháil imlíne, an doras idirmheánach agus an doras loingseoireachta agus seachadta inmheánach, ní mór iad a fheidhmiú ar bhonn leictreonach agus comhghlasála a fhágann gurb amhlaidh, nuair a bhíonn ceann de na doirse ar oscailt, go mbíonn an ceann eile nó na cinn eile daingnithe go leictreonach.

Ní mór próisis a bheith i bhfeidhm chun scagadh a dhéanamh ar chuairteoirí agus ar thiománaithe na bhfeithiclí a iompraíonn na hábhair sin. Ní mór loga a choinneáil ar gach seachadadh ábhair.

3.8. GNÉITHE SEACHADTA

Ní mór don Bhallstát a eisíonn an conradh agus don táirgeoir seachadadh na DTÉnna AE a rialú. Ós rud é go meastar gur ítimí slándála ardriosca iad DTÉnna AE críochnaithe nach ndearnadh pearsantú orthu go fóill, ní mór an t-iompar a bheith chomh slán agus is féidir.

Ní mór measúnú riosca cineálach a dhéanamh agus a dhoiciméadú maidir le gach cineál iompair agus ní mór aon bhearta slándála breise a mheastar a bheith riachtanach a chur chun feidhme (e.g. feithicil armúrtha, feithicil tionlacain). Ní mór athbhreithniú a dhéanamh ar na measúnuithe sin aon uair a thagann athrú ar na cúinsí ábhartha.

Ní mór faireachán a dhéanamh ar gach gníomhaíocht luchtaithe agus díluchtaithe – lena n-áirítear seachadadh chuig an bpáirtí is faighteoir – agus é sin a dhéanamh faoi dhé-stiúradh, is é sin, rialú ina bhfuil beirt nó níos mó páirteach.

Ní mór sraithuimhreacha na DTÉnna AE atá á n-iompar a léiriú ar na páipéir iompair.

Moltar stádas agus suíomh na bhfeithiclí a iompraíonn táirgí priontála slándála a sheiceáil go tráthrialta le linn an iompair. Ní mór dhá chóras neamhspleácha ar a laghad a bheith ann, córais lena n-áirithítear cumarsáid éifeachtach le comhpháirtithe seachtracha i gcás aon chur isteach ar an iompar.

Ní mór aon neamhrialtacht (e.g. aon pháirtí lena mbaineann gan na híoscheanglais iompair sin a chomhlíonadh, ionsaí ar an lucht atá á iompar nó caillteanas ar aon chúis le linn an iompair) a thuairisciú láithreach don chuideachta táirgthe.

Ní ceadmhach rochtain a bheith ann ar na táirgí slána ón taobh istigh de chábán an tiománaí agus ní mór an urrann ina n-iompraítear na hearraí a bheith déanta as miotal, a bheith foriata go hiomlán (tá cosc ar fheithiclí a bhfuil cabhalra cuirtíneach acu) agus rochtain a bheith ann le haghaidh luchtú agus díluchtú trí dhoras glasáilte. Ní ceadmhach eochracha na nglas a iompar taobh istigh den fheithicil.

4. SLÁNDÁIL MODHANNA TÁIRGTHE AGUS ÁBHAR

Sa roinn seo, leagtar amach an fhaisnéis slándála is gá maidir leis na hítimí a úsáidtear chun an Doiciméad Taistil Éigeandála AE a tháirgeadh. Ní mór don táirgeoir rian iniúchóireachta iomlán a choimeád ón uair a thagann ábhair shlándála isteach go dtí seachadadh na DTÉnna AE, iniúchóireacht lena gcumhdaítear scriosadh ábhair mhillte nach bhfuil ag teastáil nó ábhair leathchríochnaithe.

Ina theannta sin, is faoin táirgeoir atá an rogha agus an fhreagracht maidir le soláthróirí amhábhar agus, i gcás inar gá, ní mór don Bhallstát ábhartha iad a fhormheas freisin. Moltar na soláthróirí amhábhar slándála deimhnithe a bheith deimhnithe a oiread céanna agus atá ag na táirgeoirí – go háirithe maidir le ISO 14298. I gcás ina measfaidh an táirgeoir go bhfuil an soláthróir creidiúnach iontaofa (agus i gcás ina ndearbhóidh an táirgeoir é sin le seiceálacha dá réir sin) ach nach bhfuil an soláthróir deimhnithe, ní mór formheas a fháil ón mBallstát ábhartha a eisíonn an conradh agus ní mór don Bhallstát fógra a thabhairt don Choimisiún dá réir.

4.1. PLÁTAÍ

Moltar na plátaí priontála uile le haghaidh an Doiciméid Taistil Éigeandála AE a tháirgeadh ar áitreabh an táirgeora údaraithe ina ndéantar DTÉnna AE a tháirgeadh. Mura mbeidh gá leis na plátaí priontála a thuilleadh (e.g. mar gheall ar chaitheamh agus cuimilt, lochtanna, etc.) ní mór iad a chur sa riocht nach féidir iad a úsáid a thuilleadh agus ní mór iad a scriosadh go slán ar bhealach iomchuí.

Plátaí a d’fhéadfadh a bheith ag teastáil le haghaidh rití táirgeachta eile amach anseo, ní mór iad a stóráil i limistéar slán in áitreabh na cuideachta.

I gcás nach mbeidh an táirgeoir in ann na plátaí a tháirgeadh ina n-áitreabh féin, ní fhéadfar na plátaí priontála is gá a ordú ach amháin ó tháirgeoir plátaí creidiúnach, ceann a tháirg plátaí le haghaidh an Ghreamáin Víosa AE cuir i gcás. Mar sin féin, ní mór an táirgeoir plátaí sin a bheith deimhnithe de réir ISO 14298. Ní fhéadfar na plátaí sin a sheachadadh chuig táirgeoirí údaraithe ach amháin tar éis údarú a fháil ón mBallstát. Ní mór fógra faoi sin a chur chuig an gCoimisiún freisin.

4.2. PÁIPÉAR

Ní mór dianrialú a dhéanamh ar an bpáipéar a tháirgtear le haghaidh an Doiciméid Taistil Éigeandála AE. Tá feidhm ag an dianrialú sin maidir leis an bpáipéar a mhonarú agus leis na céimeanna breise is gá (an taca greamaitheach a chur leis). Ní mór iniúchadh slándála a dhéanamh ar gach rolla agus gach bileog chun cuntasacht sa slabhra soláthair a áirithiú.

Ní mór an páipéar ar fad atá le seachadadh chuig táirgeoir DTÉ AE a chomhaireamh roimh an seachadadh. Ní mór na bileoga a sheachadtar chuig an táirgeoir agus a úsáidtear le linn an táirgthe a sheiceáil agus cuntas a thabhairt iontu.

Ní mór modh iompair slán a úsáid chun an páipéar a sheachadadh chuig na táirgeoirí. Ní mór measúnú riosca cineálach a dhéanamh agus a dhoiciméadú maidir leis an iompar agus ní mór aon bhearta slándála breise a mheastar a bheith riachtanach a chur chun feidhme (e.g. feithicil armúrtha, feithicil tionlacain). Ní mór athbhreithniú a dhéanamh ar na measúnuithe sin aon uair a thagann athrú ar na cúinsí ábhartha.

4.3. GAIREAS DÍRAONTA ÍOMHÁNNA ATÁ INATHRAITHE GO hOPTÚIL

Ní mór táirgeadh agus úsáid an Ghairis Íomhánna atá Inathraithe go hOptúil (DOVID) le haghaidh an Doiciméid Taistil Éigeandála AE a bheith faoi réir próiseas rialaithe agus ní mór cuntas a thabhairt ann. Áirítear leis sin ní hamháin na paistí DOVID iomlána ach táirgí leathchríochnaithe agus táirgí millte nó dramhtháirgí.

Ní mór modh iompair slán a úsáid chun na paistí DOVID a sheachadadh chuig na táirgeoirí údaraithe. Ní mór an líon DOVIDanna atá le seachadadh a chlárú.

Ní mór na paistí DOVID atá le húsáid in áitreabh na dtáirgeoirí a rialú agus ní mór cuntas a thabhairt iontu freisin. Ní mór aon dramhábhar a stóráil ar bhealach slán agus féadfar é a scriosadh go slán tráth is faide anonn de réir mar is cuí. Ní mór cuntas a thabhairt i ngach paiste ionas gur féidir rian iniúchóireachta iomlán a chur ar fáil más gá.

Féadfaidh an Coimisiún nó Ballstát ordú a chur isteach le haghaidh DOVID ar bhonn bliantúil i bhfoirm ordaithe ghrúpáilte chun an praghas a laghdú i gcás na mBallstát aonair. Tá na Ballstáit freagrach as na socruithe conarthacha agus na socruithe airgeadais i gcomhréir leis an ordú grúpáilte. Ní féidir ach le táirgeoirí ar tugadh fógra dóibh páirt a ghlacadh san ordú grúpáilte le haghaidh DOVID.

4.4. DÚIGH SHLÁNDÁLA

Úsáidtear dúigh shlándála chun an Doiciméad Taistil Éigeandála AE a tháirgeadh agus tá úsáid na ndúch sin srianta. Is féidir na dúigh a ordú ó sholáthraithe creidiúnacha, ó tháirgeoirí DTÉ AE eile, nó iad a tháirgeadh in áitreabh na dtáirgeoirí. Ní fhéadfaidh táirgeoir na dúigh sin a sheachadadh chuig táirgeoir údaraithe eile go dtí go mbeidh cruthúnas faighte aige ar údarú an dara táirgeoir i leith DTÉnna AE a tháirgeadh.

Ní mór na dúigh shlándála a stóráil i limistéar slán. Tá gá le próiseas iniúchóireachta chun taifead a choinneáil ar na dúigh shlándála a úsáidtear i bpróiseas an táirgthe.

4.5. STÓRÁIL

Is féidir na hábhair a úsáidtear i dtáirgeadh DTÉnna AE a chatagóiriú mar a leanas:

— Ábhair Bhunúsacha (e.g. dúigh, páipéar slándála)

— Modhanna bunúsacha (e.g. clóphlátaí)

— Táirgí Leathchríochnaithe (foirmeacha neamhchríochnaithe agus/nó greamáin nach raibh faoi réir gach céime den táirgeadh)

— DTÉ AE críochnaithe — Foirm agus Greamán

Chun an táirge a stóráil agus a láimhseáil, is gá slándáil, cuntasacht agus rialú oiriúnach a bheith ann ag gach céim den phróiseas. Moltar go gcomhlíonfadh limistéir stórála na riachtanais a bhíonn ag seomraí láidre (féach ISO 14298).

5. RIALÚ CÁILÍOCHTA

Féadfaidh gach táirgeoir DTÉ AE a shonrú, i gcomhairle leis an mBallstát a údaraíonn an táirgeadh, cé na rialuithe cáilíochta a mholtar a dhéanamh ag gach céim den táirgeadh. Leis na rialuithe cáilíochta sin, ní mór a áirithiú go bhfuil na DTÉnna AE a tháirgtear i gcomhréir leis na sonraíochtaí teicniúla arna mbunú le Treoir (AE) 2019/997 ón gComhairle agus leis na gníomhartha cur chun feidhme a glacadh ar bhonn na Treorach sin, ionas gurb é a laghad éagsúlachta is féidir a bheidh ann ó thaobh cáilíocht DTÉnna AE i measc baisceanna táirgthe éagsúla.

I gcás ina dtáirgtear DTÉnna AE nach gcomhlíonann na sonraíochtaí teicniúla agus i gcás ina gcuirtear i gcúrsaíocht iad, ní mór don Bhallstát lena mbaineann fógra a thabhairt láithreach do na Ballstáit eile agus don Choimisiún.

6. TAGAIRTÍ

ISO 14298 Bainistiú próiseas priontála slándála (CWA 14641 roimhe seo) EN 50518 Ionad um fhaireacháin agus um fháil aláram ISO 9001 Córais bainistíochta cáilíochta ISO 27001 Córais Bainistíochta Slándála Faisnéise

(1) SECRET UE/EU SECRET non classifiée en l’absence de la partie II de l’annexe/neamh-rúnaicmithe nuair nach mbíonn sé ag gabháil le Cuid II den Iarscríbhinn.